জয়ে ফিরলেও মোহনবাগানের সুপার-সিক্স নিয়ে রয়ে গেল ধোঁয়াশা

ওয়েব ডেস্ক: কলকাতা লিগে (Calcutta Football League 2025) জয়ের মুখ দেখল মোহনবাগান (Mohun Bagan)। শনিবার নৈহাটির স্টেডিয়ামে পাঠচক্রকে (Patha Chakra) ৫-২ গোলে হারাল সবুজ-মেরুন শিবির। করণ রাইয়ের দুর্দান্ত হ্যাটট্রিকেই ম্যাচে দাপট দেখাল বাগান। তবে এই জয়ের পরেও সুপার সিক্সে সবুজ-মেরুণ শিবিরের ভবিষ্যৎ অনিশ্চিতই রয়ে গেল। কেন? চলুন সেই সমীকরণটা জেনে নেওয়া যাক।

মোহনবাগানের গ্রুপ পর্বের এটাই ছিল শেষ ম্যাচ। আপাতত ১০ ম্যাচে বাগানের ঝুলিতে রয়েছে ১৭ পয়েন্ট। পয়েন্ট তালিকায় তারা রয়েছে পাঁচ নম্বরে। তাদের উপরে থাকা সুরুচি সংঘ ও কাস্টমসের সংগ্রহ ১৯ পয়েন্ট, এবং দুটি দলেরই হাতে রয়েছে একটি করে ম্যাচ। যদি ওই দুই দল নিজেদের শেষ ম্যাচ জিতে নেয়, তবে মোহনবাগানের আর এগোনোর রাস্তা খোলা থাকবে না। আবার, যদি দুই দলই হেরে যায়, তবেই সুযোগ মিলবে বাগানের।

আরও পড়ুন: এশিয়া কাপের সূচিতে পরিবর্তন, পিছিয়ে গেল ভারত-পাক ম্যাচ!

সমস্যার মূলে রয়েছে ১৩ অগাস্টের ম্যাচ। সেদিন ডুরান্ড কাপে খেলতে ব্যস্ত থাকায় মেসারার্স ক্লাবের বিরুদ্ধে মাঠে নামেনি মোহনবাগান। আইএফএ সেই ম্যাচের ফয়সালা এখনও ঘোষণা করেনি। পরে ম্যাচ আয়োজন হবে, না কি মেসারার্সকে ওয়াকওভার দেওয়া হবে, তা নিয়েই এখন জল্পনা। এই সিদ্ধান্তই অনেকটা নির্ধারণ করবে বাগানের ভাগ্য।

শনিবারের খেলায় অবশ্য শুরু থেকেই ছন্দে ছিল মোহনবাগান। ৬ মিনিটে পাসাং দোরজি তামাং প্রথম গোল করেন। ১৫ মিনিটে সমতা ফেরালেও করণ রাই ২৪ মিনিটে ফের দলকে এগিয়ে দেন। বিরতির আগে পীযূষের গোলে ব্যবধান বাড়ে। দ্বিতীয়ার্ধে ৪৮ ও ৬৫ মিনিটে করণের দুটি গোল ম্যাচের মোড় ঘুরিয়ে দেয়। শেষ পর্যন্ত করণ হ্যাটট্রিক করেন। যদিও ৬৯ মিনিটে পাঠচক্র আরও একটি গোল শোধ করে, তাতে খেলার রং বদলায়নি। ৫-২ গোলে জয় নিয়েই মাঠ ছাড়ে বাগান।